Normalvis er der ret mennesketomt i området omkring Satudarah Aalborgs nye klubhus i udkanten af Vodskov, men på lørdag er situationen formentlig en helt anden. Rockerklubben skal nemlig holde fest, og ifølge Nordjyllands Politi er gæstelisten lang. - Vores efterretninger tyder på, at der kommer et relativt stort antal mennesker på lørdag, siger Niels Kronborg, der er vicepolitiinspektør ved Nordjyllands Politi. Nordjyllands Politi er klar Man skal ikke blive overrasket, hvis man oplever, at der er meget politi til stede i området omkring det nye klubhus på lørdag. -  Vi kommer til at befinde os i området, så vi kan være klar til at gribe ind, hvis der skulle opstå behov for det, siger vicepolitiinspektøren. Målt på antallet af medlemmer, er Satudarah i øjeblikket Danmarks største klub, og siden klubben kom til Nordjylland, er den ekspanderet yderligere. - De har rekrutteret medlemmer fra det kriminelle miljø, men der er ikke tegn på, at der er konflikter under opsejling, siger Niels Kronborg.

Opsummering:
Festen er angiveligt i anledning af, at Satudarah Aalborg bliver en fuldgyldig afdeling af den hollandske rockerklub.